CELEX: 32020R0355
Language: lt
Date: 2020-02-26 00:00:00
Title: Komisijos Reglamentas (ES) 2020/355 2020 m. vasario 26 d. kuriuo dėl poliglicerolio poliricinoleato (E 476) naudojimo skystose augalinių aliejų emulsijose iš dalies keičiamas Europos Parlamento ir Tarybos reglamento (EB) Nr. 1333/2008 II priedas (Tekstas svarbus EEE)

5.3.2020   
               
               
                  LT
               
               
                  Europos Sąjungos oficialusis leidinys
               
               
                  L 67/28
               
            
         KOMISIJOS REGLAMENTAS (ES) 2020/355
         2020 m. vasario 26 d.
         kuriuo dėl poliglicerolio poliricinoleato (E 476) naudojimo skystose augalinių aliejų emulsijose iš dalies keičiamas Europos Parlamento ir Tarybos reglamento (EB) Nr. 1333/2008 II priedas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį,
         kadangi:
         
                     (1)
                  
                  
                     Reglamento (EB) Nr. 1333/2008 II priede nustatytas Sąjungos maisto priedų, leistinų naudoti maisto produktuose, sąrašas ir jų naudojimo sąlygos;
                  
               
                     (2)
                  
                  
                     pagal Europos Parlamento ir Tarybos reglamento (EB) Nr. 1331/2008 (2) 3 straipsnio 1 dalyje nurodytą bendrą procedūrą tas sąrašas gali būti atnaujintas Komisijos iniciatyva arba gavus paraišką;
                  
               
                     (3)
                  
                  
                     pagal Reglamento (EB) Nr. 1333/2008 II priedą poliglicerolio poliricinoleatas (E 476) yra jau leidžiamas naudoti maisto priedas 02.2.2 maisto produktų kategorijoje „Kitos riebalų ir aliejų emulsijos, įskaitant tepiuosius pieno riebalus, kaip apibrėžta Reglamente (EB) Nr. 1234/2007, ir skystos emulsijos“ (ne daugiau kaip 4 000 mg/kg), bet jis skirtas tik tepiesiems riebalams, kaip apibrėžta Tarybos reglamento (EB) Nr. 1234/2007 (3) 115 straipsnyje ir jo XV priede, kuriuose yra 41 % ar mažiau riebalų, ir panašiems tepamiesiems produktams, kuriuose yra mažiau kaip 10 % riebalų. Reglamentas (EB) Nr. 1234/2007 panaikintas Europos Parlamento ir Tarybos reglamentu (ES) Nr. 1308/2013 (4);
                  
               
                     (4)
                  
                  
                     2017 m. gegužės 27 d. pateikta paraiška dėl leidimo poliglicerolio poliricinoleatą (E 476) naudoti kaip emulsiklį skystose augalinių aliejų emulsijose, kurios skirtos parduoti galutiniams vartotojams ir kuriose yra ne daugiau kaip 70 % riebalų. Vėliau pagal Reglamento (EB) Nr. 1331/2008 4 straipsnį Komisija su paraiška supažindino valstybes nares;
                  
               
                     (5)
                  
                  
                     poliglicerolio poliricinoleatas (E 476) – tai „vanduo riebaluose“ tipo emulsikliai, galintys sudaryti labai stabilias aliejų emulsijas, kuriose yra didelis vandens kiekis. Remiantis tyrimais, kuriuos pareiškėjas atliko, siekdamas palyginti skirtingų emulsiklių veiksmingumą gaminant skystas augalinių aliejų emulsijas, kuriose sumažintas riebalų kiekis, poliglicerolio poliricinoleato (E 476) rezultatai buvo geriausi atsižvelgiant į fizines ir organoleptines gauto produkto savybes. Emulsiją galima naudoti taip pat kaip ir augalinį aliejų šaltiems ir karštiems patiekalams ruošti. Tačiau emulsijos sudėtyje yra mažiau riebalų (70 % arba mažiau), todėl jos kaloringumas yra mažesnis nei jos gamybai naudojamo augalinio aliejaus. Poliglicerolio poliricinoleato (E 476) kiekis, reikalingas numatytai technologinei funkcijai atlikti, buvo 4 000 mg/kg;
                  
               
                     (6)
                  
                  
                     2017 m. kovo 24 d. Europos maisto saugos tarnyba (toliau – Tarnyba) pateikė mokslinę nuomonę dėl pakartotinio poliglicerolio poliricinoleato (E 476) vertinimo (5) ir nustatė leidžiamą paros dozę (LPD) – 25 mg poliglicerolio poliricinoleato vienam kilogramui kūno masės per parą. Atsižvelgiant į tai, kad įvertintas poveikis neviršijo LPD, Tarnyba padarė išvadą, kad poliglicerolio poliricinoleatas (E 476) kaip maisto priedas nekeltų pavojaus saugai, jeigu naudojamas pagal leidžiamą paskirtį arba paskirtį, apie kurią pranešta, ir neviršijant leidžiamo kiekio;
                  
               
                     (7)
                  
                  
                     paraiškoje pareiškėjas įvertino poveikio lygį naudodamas Tarnybos parengtą maisto priedų suvartojimo modelį (6). Pateikti įverčiai rodo, kad papildomai naudojant poliglicerolio poliricinoleatą (E 476) (ne daugiau kaip 4 000 mg/kg) skystose augalinių aliejų emulsijose, kuriose yra ne daugiau kaip 70 % riebalų, nekeliama pavojaus saugai, nes bendras šios medžiagos poveikis neviršytų nustatytos LPD;
                  
               
                     (8)
                  
                  
                     pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede nustatytą Sąjungos maisto priedų sąrašą, turi prašyti Tarnybos pateikti nuomonę, išskyrus tuos atvejus, kai minėto sąrašo atnaujinimu nedaroma poveikio žmonių sveikatai;
                  
               
                     (9)
                  
                  
                     kadangi poliglicerolio poliricinoleato (E 476) paskirties išplėtimas ir naudojimas 02.2.2 kategorijos maistų produktuose nekelia pavojaus saugai, reikia atnaujinti Sąjungos sąrašą; jo atnaujinimas neturėtų daryti poveikio žmonių sveikatai, todėl nebūtina prašyti Tarnybos pateikti nuomonės;
                  
               
                     (10)
                  
                  
                     todėl tikslinga leisti poliglicerolio poliricinoleatą (E 476) naudoti kaip emulsiklį skystose augalinių aliejų emulsijose, kurios skirtos parduoti galutiniams vartotojams kuriose yra ne daugiau kaip 70 % riebalų ir kurios priskiriamos prie 02.2.2 maisto produktų kategorijos „Kitos riebalų ir aliejų emulsijos, įskaitant tepiuosius pieno riebalus, kaip apibrėžta Reglamente (EB) Nr. 1234/2007, ir skystos emulsijos“;
                  
               
                     (11)
                  
                  
                     todėl Reglamento (EB) Nr. 1333/2008 II priedas turėtų būti atitinkamai iš dalies pakeistas;
                  
               
                     (12)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (EB) Nr. 1333/2008 II priedas iš dalies keičiamas pagal šio reglamento priedą.
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. vasario 26 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 354, 2008 12 31, p. 16.
         
            (2)  2008 m. gruodžio 16 d. Europos Parlamento ir Tarybos reglamentas (EB) Nr. 1331/2008, nustatantis maisto priedų, fermentų ir kvapiųjų medžiagų leidimų suteikimo procedūrą (OL L 354, 2008 12 31, p. 1).
         
            (3)  2007 m. spalio 22 d. Tarybos reglamentas (EB) Nr. 1234/2007, nustatantis bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendras bendro žemės ūkio rinkų organizavimo reglamentas) (OL L 299, 2007 11 16, p. 1).
         
            (4)  2013 m. gruodžio 17 d. Europos Parlamento ir Tarybos reglamentas (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (OL L 347, 2013 12 20, p. 671).
         
            (5)  EFSA Journal 2017;15(3):4743.
         
            (6)  https://www.efsa.europa.eu/en/applications/foodingredients/tools
      
      
         
            PRIEDAS
            Reglamento (EB) Nr. 1333/2008 II priedo E dalies 02.2.2 maisto produktų kategorijoje „Kitos riebalų ir aliejų emulsijos, įskaitant tepiuosius pieno riebalus, kaip apibrėžta Reglamente (EB) Nr. 1234/2007, ir skystos emulsijos“ poliglicerolio poliricinoleatui (E 476) skirtas įrašas pakeičiamas taip:
            
               
                            
                        
                        
                           „E 476
                        
                        
                           Poliglicerolio poliricinoleatas
                        
                        
                           4000
                        
                        
                            
                        
                        
                           Tik tepieji riebalai, kaip apibrėžta Reglamento (EB) Nr. 1308/2013 (*1) 75 straipsnio 1 dalies h punkte, 78 straipsnio 1 dalies f punkte, VII priedo VII dalyje ir II priedėlyje, kuriuose yra 41 % ar mažiau riebalų, ir panašūs tepamieji produktai, kuriuose yra mažiau kaip 10 % riebalų; skystos augalinių aliejų emulsijos, kurios skirtos parduoti galutiniams vartotojams ir kuriose yra ne daugiau kaip 70 % riebalų